CELEX: 22007D0460
Language: mt
Date: 2007-05-25 00:00:00
Title: 2007/460/KE: Deċiżjoni Nru 1/2007 tal-Kunsill tal-Ministri AKP-KE tal- 25 ta’ Mejju 2007 dwar ir-riallokazzjoni ta’ parti mir-riżerva tal-pakkett tad-9 Fond Ewropew għall-Iżvilupp (FEŻ) għal żvilupp fit-tul għall-allokazzjoni għall-kooperazzjoni intra-AKP fil-pakkett tad-9 FEŻ għall-kooperazzjoni u l-integrazzjoni reġjonali

5.7.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 175/31
            
         DEĊIŻJONI Nru 1/2007 TAL-KUNSILL TAL-MINISTRI AKP-KE
   tal-25 ta’ Mejju 2007
   dwar ir-riallokazzjoni ta’ parti mir-riżerva tal-pakkett tad-9 Fond Ewropew għall-Iżvilupp (FEŻ) għal żvilupp fit-tul għall-allokazzjoni għall-kooperazzjoni intra-AKP fil-pakkett tad-9 FEŻ għall-kooperazzjoni u l-integrazzjoni reġjonali
   (2007/460/KE)
   IL-KUNSILL TAL-MINISTRI AKP-KE,
   Wara li kkunsidra l-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku min-naħa l-waħda u l-Komunità Ewropea u l-Istati Membri tagħha min-naħa l-oħra, iffirmat f’Kotonù fit-23 ta’ Ġunju 2000 (1) kif rivedut bil-Ftehim (2) li jemenda l-imsemmi Ftehim dwar is-Sħubija AKP-KE, iffirmat fil-Lussemburgu fil-25 ta’ Ġunju 2005, u partikolarment it-8 paragrafu ta’ l-Anness I tiegħu,
   Billi:
   
               (1)
            
            
               Wara t-tlestija tar-reviżjonijiet fi tmien il-mandat tad-disa’ Fond Ewropew għall-Iżvilupp (“FEŻ”) skond l-Artikoli 5 u 11 ta’ l-Anness IV tal-Ftehim ta’ Sħubija AKP-KE, l-allokazzjoni tar-riżorsi għandha tiġi riveduta fid-dawl tal-ħtiġijiet u l-prestazzjoni attwali.
            
         
               (2)
            
            
               Il-fondi riżervati għall-finanzjament ta’ appoġġ għall-kooperazzjoni u l-integrazzjoni reġjonali u d-diżimpenji mistennija trasferiti f’din ir-riżerva qabel it-tmiem ta’ l-2007 huma insuffiċjenti biex jintlaħqu l-ħtiġijiet ġodda biex jiżdied l-impatt ta’ l-attivitajiet ta’ l-intra-AKP.
            
         
               (3)
            
            
               Il-fondi addizzjonali għandhom jiġu allokati biex jitwaqqaf mekkaniżmu ta’ finanzjament intra-AKP għall-FLEX għas-snin 2006 u 2007 (snin ta’ applikazzjoni 2005 u 2006 rispettivament), biex b’hekk ikun żgurat appoġġ minimu lil dawk il-pajjiżi vittmi ta’ effetti negattivi ta’ l-instabbilità fid-dħul mill-esportazzjoni huma x’inhuma l-livelli tal-bilanċi taħt il-pakketti-B nazzjonali.
            
         
               (4)
            
            
               Il-bilanċi mhux impenjati tal-pakketti-B nazzjonali jistgħu ma jkoprux il-ħtiġijiet mistennija u għandhom jiġu trasferiti fir-riżerva intra-AKP fid-data ta’ l-adozzjoni ta’ din id-Deċiżjoni, biex jinħolqu ħames pakketti-B reġjonalizzati għall-finanzjament ta’ assistenza umanitarja u ta’ emerġenza fil-futur f’kull wieħed minn dawn ir-reġjuni, abbażi tas-solidarjetà reġjonali, u riżerva intra-AKP għall-assistenza ta’ emerġenza taħt l-Artikolu 72(3)(a) u (b) tal-Ftehim ta’ Sħubija AKP-KE f’ċirkustanti eċċezzjonali fejn tali assistenza ma tkunx tista’ tiġi ffinanzjata mill-baġit Komunitarju.
            
         
               (5)
            
            
               Il-pakkett-B reġjonalizzat għall-Afrika tal-Lvant u ta’ Nofsinhar u ta’ l-Oċean Indjan hu ammont nett wara t-tnaqqis ta’ EUR 20 miljun li jikkumpensa għaż-żieda ad hoc fil-pakkett-B tas-Sudan iffinanzjat mir-riżerva għall-iżvilupp fit-tul; l-ebda pakkett-B reġjonalizzat mhu qed jinħoloq għall-Paċifiku peress li l-bilanċi tal-pakketti-B diġà ġew użati fil-parti l-kbira tagħhom għal programm mitiganti fil-każ ta’ diżastru naturali.
            
         
               (6)
            
            
               Riżorsi addizzjonali għandhom jiġu allokati biex ifornu l-Faċilità għall-Paċi Afrikana għas-sena 2007.
            
         
               (7)
            
            
               Għandhom jiġu allokati riżorsi addizzjonali għall-finanzjament ta’ parti mill-ispejjeż operattivi tas-Segretarjat ta’ l-AKP għas-sena 2008 biex ikopru l-perijodu sakemm jidħol fis-seħħ l-għaxar FEŻ.
            
         
               (8)
            
            
               Għandhom jiġu allokati riżorsi addizzjonali biex tissaħħaħ il-faċilità ta’ kooperazzjoni teknika intra-AKP, li hija primarjament użata biex tkopri ħtiġijiet ta’ assistenza teknika, speċjalment għat-tħejjija ta’ proġetti.
            
         
               (9)
            
            
               Ġiet mitluba kontribuzzjoni addizzjonali lill-Fond Globali kontra l-HIV/AIDS, it-Tuberkolożi u l-Malarja (GFATM).
            
         
               (10)
            
            
               Fil-Kunsill AKP-KE fit-2 ta’ Ġunju 2006 ġiet identifikata ħtieġa għal kontribuzzjoni ulterjuri għan-Netwerk Karibew ta’ l-Għarfien u t-Tagħlim għall-bini tal-kapaċità u l-appoġġ internazzjonali.
            
         
               (11)
            
            
               Għandha tiġi stabbilita riżerva prudenzjali żgħira biex tkun tista’ tiltlaħaq il-ħtieġa ta’ l-intra-AKP ġdida u mhux mistennija fil-perijodu sal-31 ta’ Diċembru 2007, inklużi l-ħtiġijiet ta’ riabilitizzazzjoni possibbli ta’ wara diżastru naturali fir-reġjun tal-Paċifiku li jistgħu jkunu impenjati qabel l-aħħar ta’ l-2007 u ma jistgħux ikunu koperti mill-ħtiġijiet imprevisti tal-pakkett-B reġjonalizzat, u biex jintlaħqu ħtiġijiet transizzjonali addizzjonali fl-2008.
            
         
               (12)
            
            
               Il-fondi taħt id-disa’ FEŻ, inklużi d-diżimpenji mistennija, ma jistgħux jibqgħu jiġu impenjati wara l-31 ta’ Diċembru 2007 u għandu jinstab mekkaniżmu biex jiġu impenjati bilanċi eżistenti qabel din id-data b’mod effikaċi u effettiv b’appoġġ għall-għanijiet ġenerali tal-Ftehim ta’ Sħubija AKP-KE,
            
         IDDEĊIEDA KIF GEJ:
   Artikolu 1
   Riforniment tar-riżerva intra-AKP fil-pakkett tal-kooperazzjoni u l-integrazzjoni reġjonali
   1.   Il-fondi kollha disponibbli fir-riżera għall-iżvilupp fit-tul fil-31 ta’ Marzu 2007 u aġġustati għar-riżultati tad-deċiżjonijiet ta’ tmiem il-mandat li kienu għandhom ma ġewx ipproċessati fil-kontijiet f’dik id-data, bl-eċċezzjoni tal-fondi li jappoġġaw il-baġits taċ-Ċentru għall-Iżvilupp ta’ l-Intrapriża (CDE) u ċ-Ċentru Tekniku għall-Kooperazzjoni Agrikola u Rurali (CTA) (EUR 32 miljun) għall-2008, il-fondi għall-“programmi b’riskju għoli” f’pajjiżi b’dokument ta’ strateġija għall-pajjiż iffirmat (EUR 72,4 miljun mill-1.3.2007), il-fondi għall-prijoritajiet politiċi f’pajjiżi mingħajr dokument ta’ strateġija għall-pajjiż iffirmat (EUR 30,2 miljun mill-1.3.2007) u l-fondi għall-programm ta’ assistenza speċjali tas-Somalja (EUR 36,1 miljun), għandhom jiġu trasferiti fir-riżerva intra-AKP fil-pakkett għall-kooperazzjoni u l-integrazzjoni reġjonali.
   2.   Il-fondi kollha mwarrba taħt ir-riżerva li tappoġġa l-baġits tas-CDE u s-CTA għall-2008 għall-finanzjament ta’ “programmi b’riskju għoli” f’pajjiżi b’dokument ta’ strateġija għall-pajjiż iffirmat u għall-finanzjament ta’ prijoritajiet politiċi f’pajjiżi mingħajr dokument ta’ strateġija għall-pajjiż iffirmat kif imsemmi fil-paragrafu 1 li jkunu għadhom mhux impenjati tal-31 ta’ Ottubru 2007 għandhom jiġu trasferiti fir-riżerva intra-AKP fil-pakkett għall-kooperazzjoni u l-integrazzjoni reġjonali.
   3.   Id-diżimpenji kollha mid-disa’ FEŻ u FEŻ preċedenti mibdija fi-sistema ta’ kontabbiltà tal-Kummissjoni mill-1 ta’ April tal-31 ta’ Diċembru 2007 li jakkumulaw mar-riżerva għall-iżvilupp fit-tul għandhom jiġu trasferiti fir-riżerva intra-AKP fil-pakkett għall-kooperazzjoni u l-integrazzjoni reġjonali.
   4.   Il-fondi kollha li jibqa’ taħt il-programmi indikattivi nazzjonali li jsiru disponibbli taħt ir-riżerva għall-iżvilupp fit-tul bejn l-1 ta’ Awwissu u l-31 ta’ Diċembru 2007 għandhom jiġu trasferiti fir-riżerva intra-AKP fil-pakkett għall-kooperazzjoni u l-integrazzjoni reġjonali.
   Artikolu 2
   Allokazzjoni tal-fondi intra-AKP
   1.   Il-fondi disponibbli fir-riżerva intra-AKP għandhom jintużaw għal dawn l-għanijiet:
   
               (a)
            
            
               il-ħolqien ta’:
               
                           (i)
                        
                        
                           riżerva waħda ta’ intra-AKP miftuħa għall-Istati AKP kollha għall-assistenza ta’ emerġenza taħt l-Artikolu 72(3)(a) tal-Ftehim ta’ Sħubija AKP-KE f’ċirkostanzi eċċezzjonali fejn tali assistenza ma tistax tkun iffinanzjata mill-baġit Komunitarju; dan il-pakkett għandhom jammonta għal EUR 26 741 326 u għandu jkun kostitwit billi jittieħdu 15 % ta’ l-ammonti ta’ bilanċi mhux impenjati li jibqgħu fil-pakketti-B tal-pajjiżi kostitwenti ta’ dawk ir-reġjuni msemmija taħt il-punt (ii) fid-data li fiha daħlu fis-seħħ id-deċiżjonijiet ta’ riallokkazzjoni tat-tmiem tal-mandat;
                        
                     
                           (ii)
                        
                        
                           ħames pakketti-B reġjonalizzati li jammontaw għal EUR 17 511 615 għar-reġjun ta’ l-Afrika t’Isfel, EUR 48 920 391 għar-reġjun ta’ l-Afrika t’Isfel u tal-Lvant u l-Oċean Indjan, EUR 31 945 340 għar-reġjun tal-Punent ta’ l-Afrika, EUR 16 139 355 għar-reġjun taċ-Ċentru ta’ l-Afrika u EUR 35 422 478 għar-reġjun tal-Karibew, ibbażati fuq 85 % ta’ l-ammonti tal-bqija tal-bilanċi mhux impenjati fil-pakketti-B tal-pajjiżi li jiffurmaw dawn ir-reġjuni fid-data tad-dħul fis-seħħ tad-deċiżjonijiet ta’ riallokazzjoni finali;
                        
                     il-pakketti-B reġjonalizzati għandhom jiġu mobilizzati għall-kontribuzzjonijiet ta’ inizjattivi biex itaffu d-dejn approvati fuq livell internazzjonali kif stipulat fl-Artikolu 3(2)(b) ta’ l-Anness IV tal-Ftehim ta’ Sħubija AKP-KE u għall-assistenza umanitarja u ta’ emerġenza skond l-Artikoli 72 u 73 tal-Ftehim ta’ Sħubija AKP-KE abbażi tas-solidarjetà internazzjonali f’ċirkostanzi eċċezzjonali fejn tali assistenza ma tistax tiġi ffinanzjata mill-baġit Komunitarju;
            
         
               (b)
            
            
               il-ħolqien ta’ programm FLEX intra-AKP ta’ EUR 50 miljun għall-2006 (sena ta’ applikazzjoni 2005) sabiex ikun żgurat appoġġ minimu lil dawk il-pajjiżi vittma ta’ l-effetti negattivi ta’ l-instabilità fid-dħul tagħhom mill-esportazzjoni hu x’inhu l-livell tal-bilanċi mhux impenjati taħt il-pakketti-B nazzjonali qabel id-dħul fis-seħħ tad-deċiżjonijiet ta’ riallokazzjoni finali;
            
         
               (ċ)
            
            
               il-forniment tal-Faċilità għall-Paċi Afrikana għal ammont ta’ mhux aktar minn EUR 100 miljun bħala kontribuzzjoni ulterjuri tal-FEŻ diex jitnaqqas id-distakk finanzjarju sad-dħul fis-seħħ ta’ l-Għaxar FEŻ, għal diversi attivitajiet għall-appoġġ tal-paċi, taħriġ u bini tal-kapaċità, li minnu EUR 45 miljun abbażi tal-fondi intra-AKP disponibbli qabel il-forniment tiegħu msemmi fl-Artikolu 1 u EUR 35 miljun wara dan il-forniment u ammont addizzjonali ta’ 20 miljun li jista’ jiġi ffinanzjat mill-fondi mhux impenjati mir-riżervi prudenzjali msemmija fil-punti (h) u (i) jew mid-diżimpenji trasferiti għar-riżerva intra-AKP taħt l-Artikolu 1(3) u (4) f’eċċess ta’ stimi inizjali;
            
         
               (d)
            
            
               jiġi kkumplimentat l-appoġġ istituzzjonali mogħti lis-Segretarjat AKP sbiex tkun żgurata t-transizzjoni sad-dħul fis-seħħ ta’ l-għaxar FEŻ b’ammont ta’ EUR 5,5 miljuni biex jikkontribwixxu għall-ispejjeż ta’ tħaddim tas-Segretarjat AKP għas-sena 2008;
            
         
               (e)
            
            
               iż-żieda ta’ EUR 2,5 miljuni lill-faċilità ta’ kooperazzjoni teknika intra-AKP;
            
         
               (f)
            
            
               il-mobilizzazzjoni ta’ EUR 4 miljun bħala trasferiment ‘il quddiem urġenti għal programm ta’ l-eradikazzjoni tar-rinderpest (pesta ta’ l-ifrat) fl-Afrika (PACE);
            
         
               (g)
            
            
               il-kontribuzzjoni ta’ EUR 5 miljun addizzjonali għall-Fond Fiduċjarju tan-Netwerk Karibew ta’ l-Għarfien u t-Tagħlim (CKLN) għall-bini tal-kapaċità u l-appoġġ isitituzzjonali;
            
         
               (h)
            
            
               il-ħolqien ta’ riżerva prudenzjali reġjonali ta’ EUR 10 miljun biex tikkumplimenta l-programm indikattiv reġjonali għar-reġjun ta’ l-Afrika t’Isfel fil-każ li l-programm ta’ titjib fil-livell tat-triq Milange – Mocuba (il-Możambik) jiġi mħejji u ppreżentat għall-proċedura ta’ ġestjoni tal-Kumitat FEŻ qabel ta’ l-1 ta’ Awwissu 2007; jekk dan il-programm ma jkunx jista’ jitħejja fil-ħin, din ir-riżerva prudenzjali għandha tiġi trasferita għar-riżerva intra-AKP;
            
         
               (i)
            
            
               il-ħolqien ta’ riżerva prudenzjali intra-AKP ta’ EUR 15-il miljun għall-ħtiġijiet ġodda u mhux mistennija li ma jistgħux ikunu ffinanzjati mill-pakketti-B reġjonalizzati, inklużi l-programmi ta’ riabilitizzazzjoni ta’ wara d-diżastri naturali fir-reġjun tal-Paċifiku u l-ħtiġijiet possibbli transizzjonali ta’ prijorità addizzjonali fl-2008;
            
         
               (j)
            
            
               il-ħolqien ta’ programm intra-AKP FLEX, proviżorjamnet iffissati għal EUR 35 miljun għall-2007 (sena ta’ applikazzjoni 2006) biex jiġi żgurat appoġġ minimu għal dawk il-pajjiżi soġġetti għall-effetti negattivi ta’ l-instabbiltà fil-qliegħ ta’ l-esportazzjoni wara r-regolarizzazzjoni tal-pakketti-B għall-assistenza umanitarja u ta’ emerġenza msemmija fil-paragrafu 1(a); dan il-programm jista’ jiġi ssupplimentat b’sa EUR 15-il miljun mill-fondi mhux impenjati mir-riżervi prudenzjali msemmijin fil-punti (h) u (i) jew mid-diżimpenji trasferiti għar-riżerva intra-AKP taħt l-Artikolu 1(3) u (4) f’eċċess ta’ stimi inizjali u tal-ħtiġijiet biex jikkumplimentaw il-kontribuzzjoni għall-Faċilità għall-Paċi Afrikana b’EUR 20 miljun kif imsemmi fil-punt (ċ);
            
         
               (k)
            
            
               jiġi kkumplimentat l-appoġġ mogħti lill-Fond Globali kontra l-HIV/AIDS, it-Tuberkolożi u l-Malarja (GFATM) b’ammont ta’ EUR 38 miljun.
            
         2.   Jekk l-ammonti akkumulati fir-riżerva intra-AKP ikunu insuffiċjenti biex ikopru l-ħtiġijiet kollha identifikati, il-programm imsemmi fil-paragrafu 1, punt (i) għandu jitnaqqas kif xieraq. Jekk in-nuqqas ta’ fondi jkun ikbar mill-ammont imsemmi f’punt (j), ir-riżerva prudenzjali msemmija fil-paragrafu 1, punt (i) għandha titnaqqas kif xieraq. Iktar nuqqas ta’ fondi għandu jwassal għal tnaqqis ta’ l-ammont imsemmi fil-paragrafu 1, punt (ċ).
   3.   Jekk l-ammonti akkumulati fir-riżerva intra-AKP jeċċedu l-isitimi inizjali jew jekk il-fondi mmarkati fil-paragrafu 1, il-punti (ċ), (d), (e), (g) u/jew (i) jiġu sotto-użati, il-fondi addizzjonali li jsiru disponibbli ‘l fuq mil-limitu mniżżel fil-programmi msemmijin fil-paragrafu 1, il-punti (ċ) u (j) ser jiġu mobilizzati biex iżidu l-fond fiduċjarju CKLN b’ammont addizzjonali ta’ EUR 5 miljun jekk fattibbli, u sussegwentement, jekk fondi eċċessivi jkunu għadhom disponibbli, biex iżidu l-Fond Fiduċjarju ta’ l-Infrastruttura UE-AKP bħala avvanz fuq l-allokazzjonijiet previsti taħt l-10 FEŻ.
   Artikolu 3
   Talba għal appoġġ
   Skond l-Artikolu 13(2) ta’ l-Anness IV tal-Ftehim ta’ Sħubija AKP-KE, il-Kunsill tal-Ministri AKP-KE jappella lill-Kummissjoni tiffinanzja l-azzjonijiet stabbiliti fl-Artikolu 2.
   Artikolu 4
   Dħul fis-seħħ
   Din id-Deċiżjoni għandha tidħol fis-seħħ fil-jum li fih tiġi adottata.
   
      Magħmul fi Brussell, 25 ta’ Mejju 2007.
      
         
            Għall-Kunsill tal-Ministri AKP-KE
         
         
            Il-President
         
         Mohlabi K. TSEKOA
      
   
   
      (1)  ĠU L 317, 15.12.2000, p. 3.
   
      (2)  ĠU L 209, 11.8.2005, p. 27. Ftehim applikat b’mod proviżorju skond id-Deċiżjoni Nru 5/2005 (ĠU L 287, 28.10.2005, p. 1).